คืนภาษีช้า
...ทีมข่าวการเงิน
19 ส.ค. 2554

...ทีมข่าวการเงิน
เข้าเดือนแห่งความรัก ผู้เสียภาษีเงินได้บุคคลธรรมดา ที่ขอคืนภาษีต่างวิ่งหน้าตั้งไปยื่นแบบ ภ.ง.ด. 91 แต่เนิ่นๆ เพราะเข็ดหลาบกับปีที่แล้ว ที่ยื่นเสียภาษีไป รอแล้วรอเล่าเช็คคืนภาษีก็ไม่มาให้ยลซะที
ปีนี้หลายคนเปลี่ยนใจไม่ยื่นภาษีทางอินเทอร์เน็ต เพราะกลัวได้คืนภาษีช้าอีก
ผู้เสียภาษีส่วนหนึ่งจึงยาตราหอบเอกสารภาษีตัวจริงไปที่สำนักงานเขตกรมสรรพากร หวังว่าไปถึงที่แล้วจะได้คืนภาษีเร็ว แต่กลับตาลปัตร คนที่เสียภาษีทางอินเทอร์เน็ตได้คืนภาษีแล้ว แต่คนที่ไปเสียภาษีที่สำนักงานเขตยื่นก่อนก็ยังไม่ได้คืนภาษี
ว่าแล้วก็ต้องโทร.ไปถามฮอตไลน์กรมสรรพากร 1161 ถามแล้วยิ่งอารมณ์เสีย เพราะไม่รู้ว่าตอนนี้เอกสารไปอยู่ที่ไหน อย่างไร เสียทางอินเทอร์เน็ตยังเช็กสถานะได้
ว่าแล้วโทรศัพท์ร้องเรียนก็ดังกริ๊งดังกร๊างเข้ามาที่โพสต์ ทูเดย์วันละเป็นสิบสาย ไม่รู้ว่า พี่เอ๊าะ สาธิต รังคสิริ อธิบดีกรมสรรพากร จะรู้หรือเปล่าว่าชาวบ้านเขาเจริญพรกรมสรรพากรยับเยินหมดแล้ว